text:
Í morgin fríggjadagin 16. november skipar Eysturoyar Vinnulívsfelag fyri vinnutingi í hølum hjá El-Service á Skála.
Felagið skipar fyri fleiri vinnutingum um árið ymsa staðnis í oynni og er hetta tað seinasta í ár.
Vinnutingið byrjar kl. 15.00 og endar kl. 16.30. Á skránni eru tríggir smærri fyrilestrar. Fyrst á skránni er John Eli Olsen, stjóri á El-Service, sum fer at greiða frá um teirra virksemi, síðan fer Jón Sigurdsson, stjóri á Articon, at hava eina framløgu um Articon og Byggi Service. At enda fer Gunnar Justinussen at greiða frá, hvussu tað er at reka føroyska fyritøku í Íslandi. Aftaná verður møguleiki at síggja nýggja sjógvhitaanleggið í bygninginum hjá Articon á havnarlagnum á Skála
Í alt 102 fyritøkur, kommunur og havnir í Eysturoynni eru limir í Eysturoyar Vinnulívsfelag. Pláss er fyri enn fleiri, so um áhugi er fyri at gerast limur, ber til at fáa kunning hesum viðvíkjandi á www.evf.fo.
15.11.2012
Eysturoyar Vinnulívsfelag skipar fyri vinnutingi á Skála
Í morgin fríggjadagin 16. november skipar Eysturoyar Vinnulívsfelag fyri vinnutingi í hølum hjá El-Service á Skála.


c: text/html

text:
SEYÐURIN Á BÚNAÐARSTOVUNI ER BETRI FYRI ENN UM SOMU TÍÐ Í FJØR
Mikudagin 10. februar 2016 skannaðu og vigaðu vit áseyðin í Heygshaga – tilsamans 174 ær. Skanningin vísti, at 159 ær eru kvidnar, har av eru 37 tvílembur og 121 einlembur. Av tvílembunum er ein gjólingur, og av einlembunum eru 16 gjólingar. Av 26 gjólingum vóru 8 geldir, og av 141 óm vóru 7 geldar, tað ger, at skannaða lambatalið í Heygshaga blívur 1,1 í 2016
Ærnar eru væl betri fyri í ár enn í fjør. Miðalvektin í ár er 45,8 kg móti 43,6 kg í fjør, og er hetta samstundis hægsta vekt, síðan vit byrjaðu at vigað seyðin í februar mánað.
Fyrstu ferð vit vigaðu ærnar í desember mánað var í fyrraárið í samband við blóðroyndir, av tí sama valdu vit at viga í desember í fjør eisini.
Av tí at tíðarskeiði desember – februar, sum vit fyrr hava viga í, er heldur drúgt, og fyri at fáa so neyva skráseting sum gjørligt, hava vit valt at vigað ærnar í januar mánað eisini.
Stórur spurningur hevur tikið seg upp, hvat munurin er á náttstaðnum seyði og á turrum og vátum seyði. Higartil hevur tað ikki eydnast okkum at kanna munin á vátum og turrum seyði. Men vit hava nú fingið til vega munin á seyði beinleiðis úr haganum og náttstaðnum seyði, t.v.s. seyðurin hevur staðið inni í eitt døgn við fríðari atgongd til vatn. Munurin er 2,6% av livandi vekt, tað merkir, at umrokningarfaktorurin er 1,0267 av náttstaðnari vekt í mun til seyð beint úr haganum. Tá tølini fyri vátan og turran seyð fyriliggja, kunnu vit viga seyðin, sama hvat veðrið er.
Hetta er vitan, sum er góð at hava, tá seyður skal býtast um heystið, har hagin er feli.« Aftur

robotstxt: allowed

filter: keep


text:
Tørvur á leiðarum til TeenStreet komandi summar
Í fjør vóru yvir 400 føroyingar, harav 260 tannáringar á TeenStreet. Í 2018 verður legan í Oldenburg frá 28. juli til 4. august. Vit vænta, at tað koma uml. líka nógv á leguna í ár.
Til í ár hava vit aftur tørv á leiðarum at tæna á TeenStreet. Ert tú millum 21 og 99 ár, hevur hjarta fyri at hjálpa tannáringum at vaksa saman við Gudi, bæði á TeenStreet og heima í Føroyum gjøgnum árið, kann tað vera júst tær, tannáringarnir hava tørv á til komandi summar. Um tú kundi hugsað tær at vitað meira, ber til at seta teg í samband við okkum í TeenStreet leiðsluni.


text:
Nærsamfelagið
Nú samtakið hevur vaksið um virksemið í Norðurlondum, leggur BankNordik seg í sama mun eftir at stuðla tiltøkum, ítróttafeløgum og mentanarlívi í teimum nærsamfeløgum, sum bankin virkar í.
Leikluturin hjá BankNordik í samfelagnum
Sum lánsveitari, fíggjarligur ráðgevi og útvegari av fíggjarloysnum hevur BankNordik ein týðandi leiklut í samfelagsbúskapinum. Vit kýta okkum hvønn dag at lætta um gerandisdagin hjá okkara kundum, m.a. við at veita:
-
Privatkundum bústaðarlán, so teir kunnu seta føtur undir egið borð
-
Pensjóns- og samansparingarmøguleikar, sum tryggja ta fíggjarligu framtíðina hjá kundunum
-
Virkjum, sum tørvar nýggjan kapital til at vaksa seg størri ella gera handilshugskot til veruleika, lán
-
Gjaldkort og netbanka, so tað verður lættari at avgreiða gjaldingar og stýra egnum fíggjarviðurskiftum
-
Húsarhaldum og virkjum fíggjarráðgeving við at brúka serkunnleikan hjá okkara starvsfólkunum
Sostatt gera vit okkara til at tryggja framtíðarvælferðina hjá kundunum, veita teimum innlit, tá ið týðandi avgerðir skulu takast á lívsleiðini, og avgreiða flytingar stundisliga og neyvt. Bankin er eisini ein týðandi kapitalkelda hjá bæði stórum og smáum virkjum. Hetta skapar samfelagnum virði og er ein fyritreyt fyri búskaparvøkstri. BankNordik leggur eisini virði eftir seg við at skapa arbeiðspláss, rinda skatt og stuðla felagsskapum og samstørvum í nærsamfelagnum.
Stuðulsavtalur
Ásannandi tann avgerandi týdningin, sum mentanar- og ítróttafeløg hava fyri savningarmegina í samfelagnum, hevur BankNordik søguliga stuðlað alskyns framtakssemi í nærsamfelagnum. BankNordik raðfestir mentanarfeløg, ítróttafeløg og annað framtakssemi við breiðum útboði og limum í øllum aldri. Stuðulin skal gagna báðum pørtum, og endamálið skal sampakka við virðisgrundarlagið hjá BankNordik, sum byggir á grundvirðini: dugnasemi, eldhuga og framsøkni. Í 2016 stuðlaði BankNordik framtakssemi í nærsamfelagnum fyri umleið 3.6 mió. krónur. Stuðulin varð latin ítrótti, mentan, felagslívi og vælgerðararbeiði.
Tiltøk
Í 2015 flutti BankNordik í nýtt høvuðssetur í Havn. Tað hevur gjørt tað lagaligari at lata bankan upp fyri almenninginum. Síðani á heystið 2015 hava kundar hjá bankanum sostatt notið gott av hentleikunum í bygninginum, m.a. í sambandi við fyrilestrar, framsýningar og rundvísingar. BankNordik hevur fingið tættari tilknýti til nærsamfelagið og hevur fingið ein størri leiklut í tí sosiala, mentanarliga og fakliga gerandisdegnum í høvuðsstaðnum. Millum tiltøkini, sum BankNordik hevur hýst og verið partur av síðani, vit fluttu í nýggja høvuðssætið, kunnu nevnast:
-
ungdómstiltøk í samstarvi við ungdómsmiðilin Ó
-
vinnutiltøk við framløgum frá samfelagsaktuellum aktørum
-
vísindatiltøk við føroyskum granskarum
-
start-up-vikuskifti fyri tilflytarar í samstarvi við Íverksetarahúsið
-
rundvísingar at skoða listasavnið hjá bankanum
-
opið hús í sambandi við ta árligu mentanarnáttina
BankNordik-savnið
Í sambandi við at bankin stuðlar føroyskari list, hevur BankNordik, síðan bankin varð stovnaður, støðugt ognað sær føroysk listaverk. Tí eigur bankin í dag eitt lutfalsliga stórt listasavn. Tillagingarnar í deildabygnaðinum tey seinnu árini bera í sær, at virksemið hjá bankanum nú er savnað á munandi færri støðum, og tí er listasavnið hjá bankanum, sum fyrr var býtt millum deildirnar, nú í nógv minni mun í umferð og atkomandi hjá almenninginum. Fyri at tryggja, at eisini tann parturin av listasavninum hjá bankanum, sum í dag ikki er í umferð, verður atkomandi hjá almenninginum, hevur BankNordik stovnað ein sjálvsognarstovn – BankNordik-savnið – sum hevur tikið við ognarrættinum til listasavnið. Stovnurin varðar av umleið 600 listaverkum og hevur til endamáls at:
-
eiga og røkja listasavnið
-
stuðla føroyskari list
-
skipa fyri framsýningum og læna listaverk út
-
samstarva við privatar og almennar stovnar í Føroyum og uttanlands um framsýningar
Í sambandi við at BankNordik-savnið varð sett á stovn, setti bankin í 2016 eina fjórðingsmillión krónur í sjálvsognarstovnin til rakstur. Tíðarskeiðið 2017-2021 setur bankin hálvt annað hundrað túsund krónur um árið í stovnin, so at talan tilsamans verður um eina millión krónur. Stovnsraksturin er latin nevndini í grunninum upp í hendur, og inntøkurnar skulu eitt nú stava frá framsýningum og øðrum tiltøkum, útleigu av listaverkum og øðrum almennum og privatum stovnum.


text:
Misálit er reist á Rigmor Dam
politikkur24-04-2018 - 14:39 - Jóanis Nielsen
Misálitisuppskotið er soljóðandi:
Vísandi til § 29, stk. 2 í løgtingslóg um Stýrisskipan Føroya og til § 47 í Tingskipanini, samtykkir Løgtingið misálit á Rigmor Dam, landsstýrismann.
Viðmerkingar
Landsstýrismaðurin í mentamálum hevur sambært § 23 í kringvarpslógini ábyrgdina av teirri avgerð, sum Mentamálaráðið hevur tikið í málinum um uppsagda tíðindaleiðaran í Kringvarpi Føroya.
Avgerðin hjá landsstýrismanninum um tíðindaleiðaran í Krigvarpi Føroya er púra óhoyrd og uttan nakað fyridømi í okkara rættarskipan yvirhøvur.
Landsstýrismaðurin hevur við síni avgerð lagt seg út í innanhýsis avgerðarrættin hjá leiðsluni fyri Kringvarp Føroya. Enntá innanhýsis viðurskifti, sum í avgerandi mun hava týdning fyri, hvussu óhefti tíðindaflutningurin hjá Kringvarpi Føroya skal leggjast til rættis.
Landsstýrismaðurin hevur onga heimild at leggja seg út í leiðsluviðurskiftini í Kringvarpi Føroya. Grein 23 í kringvarpslógini ásetur, at fyrisitingarligar avgerðir kunnu kærast til landsstýrismannin. Sambært viðmerkingunum til hesa lógargrein verður ikki sagt eitt orð um starvsfólkaviðurskifti. Viðmerkingarnar til lógina leggja als ikki upp til, at landsstýrismaðurin kann nýta hesa heimild til tess at “stýra” leiðsluni fyri Kringvarpið, sum annars verður sagt í niðurstøðuni hjá landsstýrismanninum.
Landsstýrismaðurin skal í síni kæruviðgerð sjálvsagt virða tann sjálvstøðuga status, sum Kringvarp Føroya hevur sambært § 3 í kringvarpslógini, og tí skal landsstýrismaðurin ikki leggja seg út í innanhýsis leiðsluspurningar í Kringvarpinum.
Landsstýrismaðurin hevur givið tíðindaleiðaranum viðhald í kæru síni. Avgerðin er ógildað, og hetta merkir tað sama sum, at eingin avgerð er tikin. Mannagongdin í slíkum málum hevur altíð verið, at málið hereftir verður heimvíst til nýggja viðgerð. Hesa vanligu mannagongd hevur landsstýrismaðurin ikki virt, men hevur í staðin fyri valt at leggja seg beinleiðis út í leiðslurættin hjá stjóranum fyri Kringvarp Føroya.
Landsstýrismaðurin tykist í síni málsviðgerð at hava roynt at lagt soleiðis til rættis, at Kringvarp Føroya verður noytt til at seta tíðindaleiðaran aftur í starv. Hetta hevur landsstýrismaðurin onga heimild til, og er hetta tí ein beinleiðis politisk setan av tíðindaleiðara í Kringvarpi Føroya.
Hesi viðurskifti gera, at undirritaðu løgtingslimir ikki longur hava álit á, at landsstýrismaðurin í mentamálum yvirhøvur er før fyri at umsita sítt málsøki á lógligan hátt, og tí verður hetta misálit reist mótvegis landsstýrismanninum.
Á Løgtingi, 23. apríl 2018
Jørgen Niclasen, Bárður á Steig Nielsen, Bill Justinussen, Kári P Højgaard


text:
Útbúgvingarstovnar
Fróðskaparsetrið hevur eisini gott samstarv við útbúgvingarstovnarnar í Føroyum. Fleiri lærarar á miðnámsskúlunum undirvísa sum tímalærarar og eru próvdómarar á Fróðskaparsetrinum.
Fiskivinnuskúlin í Vestmanna
Føroya Handilsskúli í Tórshavn
Føroya Læraraskúli
Føroya Sjómansskúli
Føroya Studentaskúli og HF-skeið í Hoydølum
Handilsskúlin á Kambsdali
Húsarhaldsskúli Føroya
Klaksvíkar HF-skeið
Klaksvíkar Sjómansskúli
Maskinmeistaraskúlin
Miðnámsskúlin í Suðuroy
Sjúkrarrøktarfrøðiskúli Føroya
Studentaskúlin og HF-skeiðið í Eysturoy
Tekniski Skúli í Klaksvík
Tekniski Skúli í Tórshavn
Útlendskt samstarv
Fróðskaparsetrið hevur formligar samstarvsavtalur við fleiri universitet, sí útgreining av hesum avtalum. Umframt hetta samstarvar Fróðskaparsetrið við eina røð av stovnum og starsvfólk okkara við starvsfelagar á stovnum aðra staðni. Niðanfyri eru slóðir til stovnar , vit hava samstarv á onkran hátt, og til samtøk, sum vit luttaka í.
Háskúli Íslands
Háskólinn á Akureyri
Ilisimatusarfik í Grønlandi
Universitetið í Bergen
Nansen Centrið í Bergen
Universitetið í Stavanger
Københavns Universitet
Århus Universitet


text:
Hetta er nýtt í Havn. Ein avbjóðing til bæði góma og býarmynd.
Winnie Simonsen, sum er leiðari á etika tekur ímóti og vit finna okkara pláss, innast í roykfría krókinum í gamla Jinx. Longur síðani stóðu frískar blómur og angaðu um kapp í sama rúmi. Nú er aftur reint, ja heilt clean.
Hvør flati er estetiskt prøvaður og settur upp móti øðrum lutum, ið síggjast inni. Borð, lampur, klokka, vínbarr – alt er sett saman í eina reina heild, so tað er eitt fornoyilsi at koma inn og skoða innbúgvið, litirnar og útsýnið. Og enn eru vit ikki komin til matkortið.
Men so skulu vit seta okkum. Eg velji ein leysan stól á gólvinum. Hann er ov trongur og spískur í rygginum til mín. Sum tá eg setti meg í hin klassiska Porsche 911 hjá Oddmar. Havi ikki sitið trengri í lívinum. So eg valdi sofuna inn móti vegginum. Har sat eg frálíka væl við allar besta útsýni, oman og niðan eftir Áarvegnum.
Jóhannes Jensen greiðir frá um ætlanina etika, marknaðarkanningar og –royndir. Síðani vísir Winnie Simonsen okkum, hvussu vit skulu halda pinnunum og dyppa í tað rætta og finna eina góða javnvág millum alt úrvalið, sum nú stendur á borðinum, meðan tveir tænarar ganga til og frá.
Hóast bitarnir eru í smáum og alt er serstakliga avmált, so smakkar stak væl.
Vanligt er at fáa ein tjúkkan búff, brúna sós og flødabakaði epli, við einum reyðvíni, sum einsvæl kundi verið blábersuppa. Niður við sjittinum og so í býin. Hetta er vanliga uppskriftin tá miðalføroyingurin fer út at eta í Havn.
Men ikki sushi. Tað er slow food og ein heilt annarleiðis kvalitativ uppliving. Smakkurin er konsentreraður, fyri ikki um at tala wasabi, sum setir upp í næsarnar og heilt út í eygnakrókarnar. Tú kennir teg reinsaðan og estetiskt mettaðan.
Soleiðis er helst at koma til Fjareysturs. Tú verður mettaður á ein reinsandi hátt. Sum at lesa eina haiku yrking. Og mín sann um ikki matskráin byrjar við einari føroyskari frágreiðing um bæði sushi og haiku.
Tað er sum at flúgva við Atlantsflogi beint til ein metropol. Tí tað er ein so sjáldsama fríðgerandi kensla at fara úr flogførum, sum ikki lenda í Kastrup. Soleiðis kendist tað at lesa matskránna hjá etika. Fríðgerandi fremmand, men tó so ektað heimlig.


text:
Flestu føroysku listarfólk hava onkuntíð tikið ímóti almennum stuðli. Listarstuðulin er mátin hjá politikarum at vísa, at teir skilja, at list krevur tíð at koma í djúpdina, og at teir halda listarfólk vera ein týdningarmiklan lut í samfelagsins heild. Men listarstuðulin vísir eisini, hvussu torførur listarpolitikkur er, og hvussu ringt tað er fyri politikarar at síggja, hvussu mann styðjar undir listarliga menning
Eingin serlig orsøk er til at fara í djúpdina í listar- og mentanarpolitikkin hjá teim ymsu flokkunum ella meiningarnar hjá teimum um listarstuðulin. Støðið av ørkymlan er kanska eitt sindur ymiskt frá flokki til flokk, og tað sama er hugurin og evnini til at útvega fleiri pengar til økið og yvirskipaða raðfestingin av list. Men annars er eingin avgerandi munur. Flestu politikarar hava hildið røður fyri listarfólki til upplatingar av sýningum og handanir av virðislønum, og teir flestu megna at vísa gleði og virðing fyri listini. Men annars halda teir lítið og onki um evnið.
Tað er sjálvandi soleiðis, at nógvir politikarar ongar meiningar hava um list, tí at teir í grundini ganga meiri upp í pengar og roknskaparligu botnlinjuna. Men afturat tí er tað ringt hjá politikarum at hava greiðar meiningar til listøkið, tí list í síni skilmarking er smøl og eksklusiv, og at tað í útgangsstøðnum ikki kann sameinast við fólkaræðisligu verkætlanina. List verður ikki skapt av okkum øllum, men av nøkrum heilt fáum einstaklingum. Tað er nakað snævurt og ófólksligt yvir henni, sum nógvir politikarar eru bangnir fyri at nerta við. Tí velja teir flestu ta løttu loysnina; at ikki tosa um listarpolitikk. Tá ið teir so kortini kasta seg út í tað, velja teir sum oftast millum tvær tilgongdir til list; ta eliteru og ta populistisku.
Rannvá Pálsdóttir Kunoy (1975): Histerology. 2006
Rannvá Pálsdóttir Kunoy er eitt av teimum listarfólkunum, sum hevur tikið ímóti tí eftirsóknaða 3-ára starvslønarstuðlinum. Í tí sambandi vóru nakrar røddir í listarlívinum, sum søgdu, at tað var óhóskandi at stuðla føroyskum listarfólkum, sum ikki búgva her á landi. Men eftir míni meining eigur mann júst at stuðla teimum listarfólkum, sum búgva uttanlands. Mann eigur at gera alt, ið yvirhøvur ber til, fyri at halda tey so tætt sum møguligt. Ella stendur mann í teirri støðu, at ung listarfólk, sum hava søkt útbúgving og íblástur uttanlands, aldri fara at spæla nakran leiklut á føroysku listarpallinum. Mann gevur so at siga eina oljuleið til eitt annað land. Rannvá Kunoy, sum býr í London, er hóast sín unga aldur, ein av teimum størstu listarfólkunum, vit eiga, og tað hevði tí verið ein vanlukka fyri føroyska myndlist, um hon heilt misti samband sítt til móðurlandið.
Tann elitera og tann populistiska
Elitera tilgongdin til listarpolitikk gongur út upp á, at mann ynskir at stuðla tí sofistikera og tað, sum skarar framúr. Og tann populistiska tilgongdin gongur út upp á, at mann ynskir at skapa mentanarligar møguleikar fyri ein breiðan hóp og heldur, at alt kann vera list. Báðar tilgongdir eru sum so góðar og dámligar, men trupulleikin er, at hvørgin teirra virkar. Elitera tilgongdin virkar ikki, tí hon er ov høgtsveimandi. Hon byggir á uppáhøld um, at vit sum menniskju bara kunnu menna okkum, um vit fáa at vita, hvat ið er góður og ringur stílur. Tað skapar eitt slag av esoteriskum mentanarsnobbaríi. Populistiska tilgongdin virkar heldur ikki, tí hennara listarfatan er ov breið. Hon hevur ógreið mørk millum amatørismu og professionalismu, og hon hyggur burtur frá listarinnar eksklusivu og smølu náttúru. Harvið fremur hon eina triviella og handilsliga list.
Einasti listarpolitikkur, sum fyri meg er rímiliur, er onkustaðni millum hesar báðar mótpolar, og skal grundast á evnið og dirvið til at skilja ímillum. Vit vilja fegin hava fólksliga mentan, kvøldskúlasýningar, máligleði og lív í. Men vit vilja eisini hava eliteru listina, sum søkir mørk og flytur samfelagið, og vit duga at skilja ímillum hesi bæði. Vit skilja, at frítíðarlistin og eksperimenterandi listin hava ymiskar vakstrartreytir og ymiskan tørv, sum skulu røkjast á hvønn sín hátt. Hin eina er ikki betri enn hin, tær eru bara tvey ymisk ting. Um vit ikki málrættað stuðla amatørlistini, hava vit ikki eitt livandi mentanarlív, sum vit øll hava gleði av. Og um vit ikki málrættað stuðla teirri professionellu listini, so hava vit onga list, tí hon fer at taka amatørlistina við sær í sínum falli. Grundarlagið fyri, at listin yvirhøvur heldur fram, og mennist, er, at mann torir at skilja ímillum. Á økjum og í kommunum er hesin munurin kanska ikki so avgerandi. Men í landshøpi er hann altavgerandi og má og skal vera útgangsstøði til listarstuðulin.
Marcel Duchamp (1887-1968): Fontæne. 1917
Tað krevur við hvørt stóran kreativitet og fakligan førleika at síggja, hvat ið er eksperimenterandi og nýskapandi list, og hvat ið bara er svik. Hesin gosbrunnurin, sum í veruleikanum er ein bukka, varð keypt hjá einum blikksmiði í New York av franska listarmanninum Marcel Duchamp. Eftir tað undirritaði listarmaðurin seg við dulnevninum R. Mutt, og setti hana til framsýningar sum eitt listarverk til stórt argilsi í samtíðini. Men tað vísti seg, at brunnurin fekk stóran týdning fyri seinri list. Marcel Duchamp gjørdi við sínum listarverki vart við listarinnar livitreytir sum eitt ting. Hann gjørdi vart við leiklutin hjá listarfólki og listarsiðvenjuna, bjóðaði av og broytti ta siðbundnu fatanina av, hvat ið list er. At stilla eina bukku til framsýningar og siga hana vera gosbrunn virkar einki serliga provokerandi fyri okkum í dag. Men tað er lætt at ímynda sær, at tað hevur nert við onkur mørk í 1917. Um mann ikki stuðlar teirri eksperimenterandi listini, flytur listin seg ikki, og vit enda við einum í besta føri keðiligum og í versta føri deyðum listarlívi.
Málrættaði listarstuðulin
Menningin av listini er ein samansett og langdrigin gongd. Og almennu stuðulsskipanirnar eru bara ein partur av hesi gongdini. Men tær eru ein týdningarmikil partur. Tað fyrsta og týdningarmesta er, sum sagt, at skilja millum tað, sum eg í mangul av frægari orðum vil nevna amatørlistina og ta professionellu listina. Amatørlistin er umboðað av einum stórum tali av skapandi fólkum, sum hava stóran tørv á at úttrykkja seg, góð hugskot og eina rúgvu at bjóða upp á, sum kann vera til stóra gleði fyri tey sjálv og øll okkum onnur. Tey skulu stuðlast við undirvísingar-, framsýningar- og ferðamøguleikum. Og so skulu tey fáa endurgoldið undirskot sítt av mentanarligum tiltøkum og øðrum mentanarligum arbeiði av eini ávísari dygd. Professionella listin er umboðað av einum lítlum tali av listarfólki, sum í grundini bara skulu stuðlast við arbeiðsfriði.
Besti møguleikin, vit hava beint nú til arbeiðsfrið, er starvslønin frá Mentanargrunni Landsins, sum inniber, at mann fær eina upphædd upp á 24.016,70 kr. um mánaðin í einum tíðarskeiði frá einum mánaði upp til trý ár. Tað er ein serstakliga gávumild skipan, sum eg haldi er eitt gott amboð til at leita í djúpdina og til menning. Men hon átti eftir mínum eftir mínum tykki at verið broyttur til bara at kunna farið til tey professionellu listarfólkini. Sjálvandi samstundis sum, at eitt virðiligt alternativ varð skap til øll okkum onnur. Tað hevði givið størri gjøgnumskygni í umsitingini av almennum pengum, og tað hevði gjørt tað lættari at veita stuðulin til tey røttu støðini. Tað er ikki ein løtt uppgáva at vera limur í nevndini, sum játtan pengar úr Mentanargrunni Landsins. Tey sita við einari risastórari ábyrgd fyri listarinnar trivnaði og menning í landinum. Tí skulu tey ikki halda, men vita, at tey gera tað rætta. Tað krevur sjálvandi stóran fakligan førleika og opinleika, men tað ber til. Og sjálvt, um eg fegin hevði viljað brúkt høvið til at grenja eitt sindur um, at einki fakligt umboð fyri myndlistina er í hesi nevndini, eri eg hóast alt vís í, at tey gera eitt gott arbeiði. Teirra rætningslinjur eru bara alt ov ógreiðar, og tí hava tey einki annað val enn at fylgja teirri vanligu gongdini til ein eitt sindur ómálrættaðan stuðul.
Damien Hirst (1965): This Little Piggy Went to Market, This Little Piggy Stayed Home.1996
Í USA eru ofta samanbrestir ella sonevnd "culture wars" millum siðbundin, kristin og konservativ og einari síðu og tey progressivu, liberalu og sekulariseraðu á hinari síðuni. Tá ið enski litarmaðurin Damien Hirst stillaði verk sítt ”This Little Piggy Went to Market, This Little Piggy Stayed Home" til framsýningar á einum savni í New York, sum fekk almennan stuðul, brast eitt slíkt "culture war" á. Listarverkið var gjørt av einum grísi, sum var býttur sundur í tveir, og varðveittur í formaldahýd, og tað fekk ta rættiliga álvarsligu avleiðing, at borgarstjórin í New York steðgaði býarins stuðli til savnið og hótti við at uppsiga leigumálið til savnsbygningin. Savnið endaði við at vinna sakina við teirri grundgeving, at hetta verkið hevði stóran listarligan týdning, og at tað tí ikki bar til at hyggja burtur frá tí. Men kanningar vísa, at ein evarska lítil partur av amerikanska fólkinum heldur tað sama, sum teir listarserfrøðingar, ið játta almennar pengar út til listina. Tað, sum fyri onkran er stór list, er stoytandi, guðsspottandi, fosturlandsfíggindarligt og perverskt fyri onnur. Tað ger tað verri at býta almennar pengar til listina.
Snultandi listarfólk
Starvslønin verður givin grundað á umsóknir, og verður útgoldin uttan at vænta úrslit ella seta spurningar. Tað er gott. List verður jú ikki til bara uttan víðari, og mann kann ikki vænta yvirskot umgangandi. Tó haldi eg, at mann kann krevja, at listarfólk gera eina veruliga roynd at fara í djúpdina og ikki brúka sína tíð upp á at forvinna pening aðrastaðni. Sum tað er nú, kann mann forvinna pening upp á alt, mann við, saman við starvslønini. Onkur hevur enntá fullíðararbeiði. Tað er skilaleyst. Starvslønin má vera ein trygging í form av eini minstuløn, og um mann forvinnur meiri enn tað, má mann gjalda stuðulin aftur til almenna kassan, til gleði fyri onnur listarfólk. At brúka tíð upp á alt møguligt annað gagnar ikki listini, og tað hjálpir heilt sikkurt heldur ikki upp á ta vanligu fatanina av, at listarfólk eru snultarar.
Henda myndin eftir Jackson Pollock er, so vítt sum mann veit, tað listarverkið ið hevur heintað flestar pengar inn. Í 2006 varð tað selgt fyri 140 milliónir dollarar. Sjálvt um tað var hálvthundrað ár eftir deyðan hjá Jackson Pollock, so var hansara list serstakliga dýr longu í hansara smatíð, og hann var eingin svøltandi listarmaður. Men hóast, at nøkur listarfólk klára seg betur á marknaðartreytum, skulu vit ansa eftir, at yvirlata listina til marknaðarkreftirnar. Almenni stuðulin er ein máti, sum listin kann varðveita sítt frælsi, og tá er ynskiligt upp á allar mátar.
Politiskur innsastur
Eg eri vís í, at ein listarpolitikkur, har mann torir at skilja ímillum amatørlist og ta professionellu listina, kann gera undurverk fyri føroyska list. Tað er tápuligt at halda, at tað eina er betri enn hitt. Mann má virða og stuðla báðum, bara ikki á sama hátt. Tá eg kortini haldi, at professionella listin mest átroðkandi krevur umfatandi innsats frá politiskari síðu, er tað tí, at professionella listin heilt natúrliga eisini virkar sum dynamo fyri amatørlistini.
Tá vit hyggja út yvir føroyska listarlandsslagið, eru rættiliga nógvir málarar, og mann fær kanska ikki beinanvegin ta fatan, at myndlistin saktans kann hvørva sum døgg fyri sólini. Men hyggja vit eitt sindur nærri at teimum mongu málarunum, sum eru her, kunnu vit skjótt síggja, at nógvir av teimum høvdu aldri tikið ein pensil í hond, um tað ikki var fyri einum professionellum listarmanni, sum Zacharias Heinesen t.d. Um vit hyggja burtur frá, at onkur av teimum hevur forvunnið nakað av peningi upp á sín góða forkærleika fyri Zacharias Heinesen, og gjørt tað til eina lønandi vinnu, so er tað frálíkt, at mann hevur nakrar kreftir, sum kunnu geva so nógvum fólkum íblástur til at úttrykkja seg kreativt. Men við allari virðing, so er Zacharias Heinesen eingin ungur maður longur, og tað sama kann sigast um flestu av hansara starvsfeløgum. Tað eru framúrskarandi, vælútbúgvin og týdningarmikil ung føroysk listarfólk, men alt ov fá av teimum búgva her á landi. Ung, týdningarmikil listarfólk, sum Rannvá Kunoy, Hanni Bjartalíð og Hansina Iversen áttu at verið sterkar dynamur fyri listina her á landi, eru tað als ikki. Í staðin eru tey við til at menna, fjølbroyta og fremja listina í Onglandi, Finnlandi og Danmark. Tað er ein risastórur trupulleiki, kanska hin størsti í føroyskari list, og tað fer, um einki verður gjørt við listarpolitikkin her á landi, at hava við sær, at bæði amatørlistin og professionella listin heilt einfalt doyggja út. Tí, góðu politikkarar, listarfólk hava sínar góðu grundir til ikki at búgva her, og tað krevur ein innsats, um vit skulu gera okkum nakrar vónir um at varðveita og menna eitt kritiskt, livandi og nýskapandi listarlív.
(IS)


text:
Líkklæði í Torino
Líkklæði í Torino er heimsins mest granskaða fornfrøðiligi lutur. Í 1978 fingu granskarar loyvi at taka royndir og myndir av klæðinum. Í eini trý ár nýttu umleið 400 granskarar samlað umleið 250.000 tímar at granska líkklæði. Línklæði er eitt línklæði av lørift. Støddin 1,14 x 4,42 metrar, vovið í einum serligum mynstri, sum var kent í Miðeystri á Jesusar tíð. Líkklæðið hevur eina mynd av einum manni, sum hevur ligið á tí eini síðuni á klæðinum. Hin síðan hevur verið samanløgd yvir høvdið á honum. Tað er tí ein mynd av bæði mansbaki og andliti.
Myndin av manninum er ein skuggalíknandi mynd uttan greiðar linjur. Í 1898 fekk ólærdi myndamaðurin Secondo Pia eina óvæntaða gleði, tá ið hann stóð við einum negativi, eftir at hava tikið eina mynd av klæðinum, tað var nevniliga ein positiv. Hann varð tá greiður yvir, at talan var um eitt speglvent negativ. Sæð frá einum natúrvísindaligum sjónarhorni, er tað enn ein gáta, hvussu myndin er íkomin, og enn í dag hevur ikki verið gjørligt at endurskapa líknandi mynd.
Sniðið á líkklæðnum er millum 174 og 183 cm til longdar. Tað eru millum 90 og 120 merki av koyrlasløgum. Afturrokningar geva greiðar ábendingar, tí hesi merki hava somu mát sum tann rómverski koyrilin “flagrum plumbatum”. Tað eru eyðkendar blóðstrípur á høvdi, hondum og í høgru bringu. Blóðið er mannablóð. Máti á sárinum á bringuni, er áleið tað sama sum á einum rómverskum spjóti. Millum annað, ið eru funnið saman við klæðinum, eru blómupollen frá plantu, sum er sera sjáldsom uttan fyri økið í Suðurísrael. Somuleiðis er blómpollen funnið, ið er frá teimum støðum, harí klæðið allarhelst hevur verið í varðveitslu í longu søguni hjá klæðinum.
Á eygunum finnast avrit av myntum. Ein granskari hevur funnið 74 støð, ið vísa avrit av myntum í líkklæðinum. Hesar mynturnar samsvara við ein “prutah”, ið varð nýtt av Pointius Pilatus í árunum 29 til 32 e. Kr.. Í 1979 vóru tað tiknar royndir, við klistribandi, av tí skarni og dusti, ið enn sat á klæðinum. Tað vísti seg, at ein sjáldsamur límsteinur (harður kálksteinur úr jarni og strontium) varð funnin við føturnar, ella í niðara partinum av líkklæðinum. Tað einasta staðið, har funnið er líknandi evni við somu samansetingum, er í Jerúsalem umráðnum.
Tann 21. apríl 1988 klipti granskarin Giovanni Riggi nakrar fersentimetrar av einum horni á líkklæðinum. Tríggjar ymiskar kanningarstovur funnu, við hjálp av kolstof-14 mátingarháttinum, útav, at klæði, við 90 prosent trygd, var frá árunum millum 1260 og 1390. Granskarin, Edward Hall, frá universitetinum í Oxford, endaði framløguna av úrslitinum við orðunum: “Vit hava víst, at líkklæðið er svik. Ein og hvør, sum er ósamdur við okkum, hoyrir til tann bólkin, ið enn trýr, at jørðin er fløt”.
Niels Svensson vísir á fleiri viðurskifti, ið gera, at tað úrslitið er ónýtiligt. Tann týdningarmesta atfinningingin, er, at tann royndin, av líkklæðinum, ið tíðarrokningin er gjørd av, er eftir øllum at døma klipt úr einum plaggi, ið er vovið inn í líkklæðið í miðøldini, altso eitt stykki, ið seinni er vovið uppí klæðið fyri at umvæla tað. At klæðið, gjøgnum sína ivasomu og baldruta søgu, bæði hevur verið úti fyri eldi og vorðið kókað í linolju, eru viðurskifti, ið gera kolstof-14 mátingarháttin sera óvissan.
Tey, sum ynskja at próvføra, at líkklæðið er framleitt í miðøldini, hava eina stóra avbjóðing. Tann, ið ynskir tað, skal gera øðrum sannlíkt, at ein listamálari í 13. øld kendi til eina tøkni, sum eingin í dag er mentur at gera honum eftir. Hann skuldi arbeiða á ein hátt, ið ikki var kendur tá – og so enntá í einum negativi, sum annars var eitt ókent hugtak. Hann skuldi vita nakað um blómupollen og steinasløg. Hann skuldi eisini vita, at í eini krossfesting vóru sjálvir naglarnir drignir ígjøgnum handliðin og ikki ígjøgnum lógvan. Hann hevði eisini verið noyddur at vitað nakað um myntuna, ið Pilatus nýtti og breiddina á einum rómverskum spjóti. Hann skuldi enntá minnast til stívleikan á einum líki, og at beinini tí skuldi verða boygd, osfr. osfr. ja, listin er langur.


text:
Í annaðkvøld, fríggjakvøldið 20. apríl kl. 20.00, verður orgulkonsert í Fríðrikskirkjuni.
Tað verður kendi danski organisturin, komponisturin og kórleiðarin Poul Christian Balslev sum m.a. fer at spæla eldri og yngri orgulverk eftir Buxtehude, Niels W. Gade, Arvo Paert, G. A. Sorge, Jesper Madsen og verk hjá sær sjálvum.
Poul Christian Balslev, sum tók kirkjumusikalska diplomeksamiu á tí kongeliga danska musikkonservatorium í 1996, hevur verið organistur síðani 1985.
Seinastu 20 árini hevur hann havt ein rúgva av konsertum í Danmark, men hevur eisini havt konsertir í Svøriki, Týsklandi, Hollandi, Eysturríki, Italien Spanien, Frankarríki, Polen, Japan, USA og Argentina.


text:
Guð, mín Guð! hví fórt tú frá mær!
Neyðarstaddur Dávid bað.
Guð, mín Guð! tú ver nú hjá mær!
So hann rópti nátt og dag.
2. Guð, mín Guð! hví fórt tú frá mær!
Dávids son á krossi bað,
Guð, mín Guð! tú ver nú hjá mær!
Heimin frelsi eg í dag.
3. Guð, mín Guð! hví fórt tú frá mær!
Jesus rópti í mín stað,
Guð, mín faðir! ver nú hjá mær!
Systkin frelsi eg í dag.
4. Guð, mín Guð! far ikki frá mær!
Biði eg í Jesu stað,
Guð, mín faðir! ver tú hjá mær!
Jesus eigur meg í dag.
5. Jesus Kristus! far ei frá mær!
So eg biði nátt og dag.
Jesus, bróðir! ver tú hjá mær!
Leið meg heim mín síðsta dag!
Joen PoulsenGoym tekstin


text:
Ingi Samuelsen
14.05.2017 - 19:33
Ítróttur > Ítróttur > Fótbóltur
Tað var ein heilt serligur dystur, tá Tottenham Hotspurs í dag tóku ímóti Manchester United heima á White Hart Lane.
Hetta var nevn seinasti dysturin á leikvøllinum, sum hann nú sær út. Komandi kappingarár skal Tottenham spæla sínar heimadystir á Wembley-tjóðarvøllinum, og síðan er ætlanin at flyta innaftur á ein heilt umbygdan leikvøll.
Dysturin móti Manchester United í dag gjørdist eitt gott upplivilsi fyri vertirnar, sum vunnu 2-1, og harvið hevur Tottenham staðfest annaðplássið eftir Chelsea.
Victor Wanyama legði Spurs á odda í fyrra hálvleiki, og fáar minuttir inn í annan hálvleik økti Harry Kane um støðuna til 2-0, áðrenn Wayne Rooney í 71. minutti minkaði um støðuna til úrslitið 2-1.
Fyrr í dag vann Liverpool ein tryggan 4-0 sigur á West Ham. Daniel Sturridge legði Liverpool á odda í fyrra hálvleiki, og í øðrum øktu Philippe Coutinho við tveimu og Divock Origi um støðuna til úrslitið 4-0.
Støðan í oddinum er nú tann, at Chelsea liggur á odda við 87 stigum, Tottenham hevur 80, Liverpool 73 og Manchester City hevur 72 stig á fjóra og seinasta plássi, sum gevur atgongd til Champions League. Liverpool hevur spælt 37 dystir og hevur sostatt bert ein eftir at spæla. Hini mangla tveir dystir.
Á fimta og sætta plássi - Europa League-plássunum – liggja Arsenal og Manchester United við ávikavist 69 og 65 stigum og tveimum dystum eftir at spæla.
(Mynd: EPA)
(Mynd: EPA)


text:
Heimsstjørnan Beyoncé Knowles og maður hennara Shawn "Jay Z" Carter hava fingið tveir nýføðingar, sambært fleiri miðlum. Hetta var staðfest nú abbin at tvíburunum, pápi Beyoncé, tweetaði "they're here!" og "happy birthday to the twins!"
Beyoncé boðaði annars fyrst frá at hon var við barni í februar, tá hon postaði mynd av sær sjálvari kring blómutyssum og øðrum pynti á Instagram. Myndin bleiv skjótt mest dámda myndin á øllum Instagram, við áleið 11 milliónir "likes". Á myndini skrivaði hon:
"We would like to share our love and happiness. We have been blessed two times over. We are incredibly grateful that our family will be growing by two, and we thank you for your well wishes”
We would like to share our love and happiness. We have been blessed two times over. We are incredibly grateful that our family will be growing by two, and we thank you for your well wishes. - The Carters
Hetta er ikki fyrsta barnið hjá teimum báðum, tey hava eisini fimm ára gomlu Blue Ivy, ið var sædd á sjúkrahúsi fyri umleið eini viku síðan. Tað var eisini áleið samstundis, sum at fleiri miðlar boðaður frá at nógv trygdarfólk vóru til staðar á sjúkrahúsi nærhendis húsinum hjá Beyoncé og Jay Z í Los Angeles.
Beyoncé hevur sjálv postað fleiri myndir við stórum búki á hennara Instagram, men hon hevur ikki postað nakað í 20 dagar, so nú kunnu vit kanska vænta eina mynd av nýføðingunum.


text:
Sunnudagar eru sum skaptir til at lesa listabøkur. Í dag havi eg blaðað í bókum, sum eg sjálv havi verið involverað í. Ein vinmaður mín, sum eins og eg fæst við at skriva, segði einaferð, at eg ofta skrivi í vøkrum bókum. Eg varð glað av viðmerkingini, men hetta er í grundini nakað, sum eg eri rættiliga tilvitað og fegin um. Nú fyri kortum kom katalogið til Lonely Hearts framsýningina hjá Hansinu Iversen og Jóhan Martini Christiansen. Ein flott og modernað, kritahvít listabók, sum eg eri sloppin at skriva eina ritroynd í, umframt at avrit av brøvum millum listafólkini bæði, Hansinu Iversen og Jóhan Martin Christiansen eru stungin inn í bókina.
Ein listabók kann vera so mangt, men ofta er talan um eina samanseting, ein kompositión av teksti og av myndum. Hvørt bókin eydnast, valdast innihaldið, hvørt mynda- og teksttilfar er áhugavert uttan oyðileggjandi villur. Tað tekniska hevur stóran týdning. Um myndirnar eru endurgivnar rætt, um bókstavtypur eru lesiligar og saman við layouti passa til tað estetiska úttrykkið, um bókin er bundin so, at hon letur seg upp. Men annars eru karmarnir víðir og sløgini av listabókum ymisk.
Í summum førum er talan um ein bókling, sum er framleiddur í sambandi við eina framsýning fyri onkursvegna at miðla listina. Í øðrum førum er listabókin eitt listaverk í sær sjálvum, men í summum førum eru katalog eisini listaverk. Vit kenna monografiirnar - tað eru ofta stórar bøkur, ið snúgva seg um verkið hjá einum listafólki. Eg havi sjálv skrivað bøkur um eitt nú Tórodd Poulsen, Steffan Danielsen til dømis, men eg havi eftirhondini skrivað tekstir í nógvum listabókum.
Í Steinprenti eru fleiri listabøkur og fleiri sløg av listabókum framleiddar. Tóroddur Poulsen og Bjarne Werner Sørensen skaptu saman ta einastandandi vøkru bókina Villvísi á verkstaðnum har. Listakvinnan Julie Sass hevur gjørt tvær bøkur her á staðnum, tann fyrra, Volume Rhythm Matter: Dialogues frá 2016 er longu heiðrað fleiri ferð, ei undur í tí. Her er bæði innihald og estetikkur á høgum støði. Bókahillin her hjá mær er konstant á tremur í bókum. Javnan gongur leiðin oman í tað lítlu biksina hjá Reyða Krossi í Vágsbotni við bókum, sum eg havi lisið og sum nú onnur kunnu keypa fyri bíligan penga og samstundis stuðla einum góðum endamáli. Tað er ikki so galið. Tá eg nú hyggi at bókahillini, kann staðfestast, at listabøkurnar fara ongan veg. Tær breiða seg og bretta sær á og verða verandi her hjá mær.


text:
Føroyski sangskatturin er kanska tann størsti í heiminum, um vit rokna saman útgávurnar, sum eru givnar út millum ár og dag, uppá talið av borgarum í landi okkara. Við hesari síðuni ynskja vit at savna saman føroyskar sangtekstir, so tað er lætt at finna teir aftur í einari skjótari leiting.
Síðan er sera einføld. Til høgru ber til at leita eftir sangteksti. Eisini hava vit gjørt eitt yvirlit við øllum sangtekstunum á síðuni. Harumframt ber til at síggja yvirlit við bólkum og einstaklingum. Aftrat hesum ber til at trýsta á ein bókstav niðast á síðuni fyri at fáa eitt yvirlit við øllum sangtekstum, sum byrja við viðkomandi bókstavi.
Vert er at hava í huga, at síðan er gjørd til bæði teldu, telefon og teldil. Sostatt ber til at leita ein sangtekst fram á øllum pallum og júst tá ið tú hevur tørv á honum, tað verið seg til eina veitslu ella við annað høvið. Eisini hava vit niðanfyri ávísar tekstir lagt inn møguleikar fyri at hoyra lagið umvegis YouTube, Spotify og aðrar tænastur – í løtuni ber til at hoyra 1463 løg.
Liggur tú inni við einum sangteksti, sum ikki er at finna á Sangtekstir.com? Ella vanta upplýsingar til ein ávísan tekst á síðuni? Vit vilja fegin frætta nærri umvegis teldupost. Hetta er somuleiðis galdandi, um ein sangtekstur av einhvørjari orsøk ynskist strikaður av síðuni.
Í løtuni eru 5,425 sangtekstir í savninum.


text:
Norðoya Bú- og Heimatænasta søkir eftir sjúkrarøktarfrøðingi til Heimatænastuna
Brennur tú fyri at skapa góð og virðilig kor fyri heimabúgvandi borgaran í Norðoyggjum, so er tað kanska tær, vit sóknast eftir.
Vit sóknast eftir
Sjúkrarøktarfrøðingi í farloyvisstarv á starvsbrøki 0,7, frá 1. apríl til 31. desember 2018
Arbeitt verður í skiftandi vaktum og umleið 3. hvørt vikuskifti.
Høvuðsuppgávan hjá starvsfólkunum í NBH tekur støði í visjónini hjá NBH, sum er:
NBH strembar eftir at skapa fjøltáttaðar møguleikar fyri nærveru, eldru borgarum, avvarðandi og starvsfólkum at gagni.
NBH vil raðfesta fleksibilitet og samskapan í teimum loysnum, ið framyvir skulu finnast á eldraøkinum.
Fyritreytin er eitt hugvekjandi øki, sum er grundað á álit, høgt fakligt støði og virðing.
Førleikakrøv
Útbúgving og autoriasatión sum sjúkrarøktarfrøðingur
Royndir innan yrki
Áhuga í at arbeiða saman við eldri borgarum
Góð samstarvsevni
KT-førleika á brúkarastøði
Vit kunnu bjóða
Stórar fakligar avbjóðingar
Sjálvstøðugt starv
Gott samstarv við onnur fakfólk
Lønar- og setanartreytir:
Lønar- og setanartreytir eru sambært galdandi sáttmála millum Fíggjarmálaráðið, Kommunala Arbeiðsgevarafelagið og Felagið Føroyskir Sjúkrarøktarfrøðingar.
Nærri kunning um starvið fæst við at venda sær til Per Johannessen, deildarleiðara, á tlf. +298 793470.
Umsókn, við avritum av prógvum, autoristatión v.m., verður at senda til nbh@nbh.fo
ella Norðoya Bú- og Heimatænastu, Nólsoyar Pálsgøta 32, Postsmoga 2, FO-710 Klaksvík.
Umsóknarfreistin til starvið er á middegi fríggjadagin 2. mars 2018.


text:
24-ára gamli landsliðsleikarin Bárður Jógvansson Hansen hevur í dag skrivað undir 2-ára avtalu við NSÍ.
Bárður er fastur maður á A-landsliðnum, og hevur longu drúgvar royndir í bestu deildini í Føroyum. Eisini hevur hann roynt seg uttanlands, so talan er um ein sera góðan styrk fyri NSÍ-hópin.
Anders Gerber, høvuðsvenjari, er sum vera man sera fegin um at fáa Bárð í hópin:
– Bárður Hansen er en kvalitetsspiller som forstærker vores trup. Han har stor fart, 1:1 styrke, gode indlæg og masser af power. Med Bárður i truppen får vi den konkurrence på de defensive positioner som ønsket og tilmed stor fleksibilitet til fællesskabets bedste.
Gerber sigur at enda, at hann gleðir seg til at síggja Bárður saman við restini av hópinum til venjing 9. januar við Løkin í Runavík.
Sjálvur er Bárður spentur uppá avbjóðingina í Runavík:
– Tá vit nú hava valt at flyta heim aftur, so er tað av týdningi, at eg sum leikari havi besta møguleika at mennast í tí felagi, har eg spæli. Eg havi størstu virðing fyri Víkingi og felagið er mær kært, men í núverandi løtu havi eg brúk fyri einum ítróttarligum ‘kick’, og meti eg, at tað kann NSÍ geva mær. Samstundis vóni eg, at eg eisini kann vera við til at styrkja eitt sera gott og spennandi NSÍ-lið enn meira.
NSÍ hevur nú 23 yrkissáttmálar, og Bárður væntar sær nógv av hópinum:
– NSÍ hevur ein dugnaligan og spennandi hóp, og tískil eru vónirnar fyri góðum úrslitum sera góðar. Eg ivist onga løtu í, at NSÍ kann verða við í stríðnum um FM í komandi ári.
Bárður endar við at siga, at hann sær fram til eina spennandi og gevandi tíð í NSÍ.
Vit ynskja hervið Bárði hjartaliga vælkomnum til NSÍ, og vit gleða okkum at síggja hann í gulum við Løkin.


text:
Fríggjadagin 3. november kl. 16 verður nýggja bókin Tær bygdu land eftir Óla Jacobsen løgd fram í Miðlahúsinum. Bókin er eitt savn av søgum um 20 kvinnur, føddar frá 1890-1932, har gerandislívið í Føroyum í 20. øld verður lýst frá kvinnusjónarhorni. Kvinnurnar eru úr nærum øllum pørtum av Føroyum og hava ymiskar bakgrundir, royndir og…
Kvinnufelagasamskipan Føroya boðar til ársfund í Mettustovu úti á Reyni í Havn. Allir limir í Kvinnufelagnum eru hjartaliga vælkomnir á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Ársfundur Ársfundurin verður settur kl. 10. Fundarskráin fylgir lógum felagsins. Uppskot til viðgerðar á fundinum…
Lív S. A. Simonsen, M.A. í søgu, heldur 14. februar 2017 kl. 19:30 fyrilestur í Mettustovu um føroyskar kvinnur, ið fóru niður til Keypmannahavnar uml. 1900-1920. Kvinnur vóru í meiriluta millum føroyingar, sum búðu niðri hetta tíðarskeiðið. Í 1911 búðu 518 føroyingar í Danmark, og av teimum vóru 343 kvinnur. Støðan líkist tí nógv henni, ið sæst í dag. Í…
Aðalfundur hjá Kvinnufelagnum í Havn verður 28. februar 2017 kl. 19.00 í Mettustovu. Skrá sambært viðtøkum felagsins. Uppskot til viðtøkubroytingar er á skrá. Nevndin mælir til at broyta § 15 í viðtøkunum soleiðis: “Heldur Kvinnufelagið uppat, verða ognir felagsins latnar til Kvinnuhúsið.” Uppskot, sum skulu á skrá, skulu verða nevndini í hendi í seinasta lagi 8…


text:
Kvinnufelagasamskipan Føroya boðar til ársfund í Mettustovu úti á Reyni í Havn. Allir limir í Kvinnufelagnum eru hjartaliga vælkomnir á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Ársfundur Ársfundurin verður settur kl. 10. Fundarskráin fylgir lógum felagsins. Uppskot til viðgerðar á fundinum…
Ársfundur hjá Kvinnufelagasamskipan Føroya Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á…
Kvinnufelagasamskipan Føroya boðar nú til ársfund á Glyvrum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Limir í Kvinnufelagnum, sum ynskja at luttaka, kunnu boða Kvinnufelagnum frá, um vit eru fleiri, so kunnu…
Tíðindaskriv frá Kvinnufelagasamskipan Føroya Leygardagin var Norðoya Kvinnufelag vertir fyri ársfundinum hjá Kvinnufelagasamskipan Føroya (KSF). Á ársfundinum var samtykt, at arbeiðast skal við pensjónsviðurskiftum hjá kvinnum, millum annað við at skipa fyri kunnandi fundum kring landið. Endamálið við at varpa ljós á hetta er, at gera kvinnur tilvitaðar um sína egnu pensjónsuppsparing, ella vantandi uppsparing. Viðurskifti…


text:
Marquesasoyggjar
Marquesasoyggjar (franskt: Îles Marquises ella Archipel des Marquises, marquesiskt: Te Henua Kenana ella Te Fenua `Enata) eru oyggjabólkur í Franska Polynesia í Kyrrahavinum. Marquesasoyggjar hevur bara umleið 8600 íbúgvar.
Fyrstu fólk, ið settu seg niður á Marquesasoyggjum fluttu av Sámoa um 100 f. Kr. Tá livdu tey mest av fiski, skjaldbøku og sjófugli; sum árini liðu, fóru tey eisini at dyrka jørðina. Tey bygdu sær hús á grótpallum og dyrkaðu gudar sínar í templum tætt við húsini. Marquesasoyggjar vóru fyrstu oyggjar í Polynesia, sum evropear granskaðu. Í 1567 fór spanski rannsóknarfarin Álvaro de Mendaña (1542 - oktober 1595) úr Callao í Peru í Suðuramerika at leita eftir oyggjum í Kyrrahavi. Árið eftir kom hann til Sálomonsoyggjar. Hann ætlaði at gera aðrar rannsóknarferðir og fáa fólk við sær at búseta seg á oyggjum í Kyrrahavi, tí fór hann aftur til Amerika at búgva seg út til eina rannsóknarferð afturat. Í apríl 1595 fór hann umsíðir av stað við um 380 monnum og konum innanborða. Loðsur á ferðini var portugisiski sjófarin Pedro Fernández de Quirós (1563 - 1615). Í juli komu tey til Marquesasoyggjar, har komu tey í bardaga við tey innføddu og drupu mong teirra. So var hildið fram, og á ferðini vestureftir leitaði Mendaña til fánýtis eftir Sálomonsoyggjum, men fann tær ikki og kom at enda til Santa Cruz. Ætlanir Mendañas miseydnaðust, og áðrenn árið var úti, doyði hann og mangir skipsfelagar hansara av hitasótt.
Myndir[rætta | rætta wikitekst]


text:
Hvat er Musikkskúlin í Vágum?
Musikkskúlin í Vágum er partur av Musikkskúlaskipanini.
Næmingarnir:
Vanliga telur Musikkskúlin í Vágum millum 100 til 120 næmingar. Harav er uml. ein triðingur til hvørja av teimum trimum stóru bygdunum á Vágoynni.
Hvat hevur musikkskúlin at bjóða?
Musikkskúlin í Vágum bjóðar holla frálæru á hesi ljóðførum:
Klaver, blokkfloytu, tvørfloytu, klarinet, saxofon, trompet, kornet, alt horn, F-horn, baryton, euphonium, trombon, tuba, guitar, bass guitar, kontrabass, trummur og slagverk.
Lærararnir eru allir serútbúnir innan sítt øki. Musikkskúlin gevur eisini næmingunum møguleika fyri at luttaka samanspæli við aðrar næmingar. Tað er ein sannroynd at børn, ið eru virkin innan tónleik, verða betur fyri til at taka við lærdómi innan aðrar lærugreinar og betur før fyri at samskifta við onnur.
Sokrates: “Tær týdningarmestu greinirnar eru tær listarligu og tær likamligu. Tá tær eru upp á pláss, kemur restin av sær sjálvum”.
Nietzsche: “Eitt lív uttan tónleik er eitt mistak”.
Kostnaður/gjald
Næmingagjaldið er luttøkugjald.
Fult næmingagjald fyri skúlaárið 2017/2018 er 1.800 kr.
Næmingagjaldið skal verða goldið áðrenn 15. november 2017 á konto í Betri Banka: 9181-1207751.
G.G. Minnist til at viðmerkja navn á næminginum.
G.G. Goldið næmingagjald verður ikki afturgoldið, uttan í heilt serstøkum førum.
Um gjaldið ikki er goldið innan ásettu tíð, verður næmingurin strikaður av listanum og annar næmingur á bíðilistanum kemur í hansara stað.
Avsláttur:
- Fyrsta barnið fult gjald, 1.800 kr.
- Næsta barnið -50%, 900 kr.
- Triðja barnið -75%, 450 kr.
- Fjórða barnið -100%, 0 kr.
Dømi: Húski, har 4 børn eru inni í skipanini: 1.800 kr. + 900 kr. + 450 kr. + 0 kr. = 3.150 kr.
Gevið gætur at avslátturin bert er galdandi har talan annars hevði verið um fult gjald.
Tey børn, sum einans eru við í samanspæli, gjalda 500 kr.
Undirvísingartilfar so sum nótar o.l. skulu næmingarnir sjálvir gjalda.
Hvørjar eru fyri-/treytirnar?
At gerast næmingur í musikkskúlanum er sjálvboðið.
Næmingar sum ikki yvirhalda treytirnar, kunnu í ringasta føri vera vístir úr musikkskúlanum.
Træ- og messingnæmingar:
Træ og messingnæmingar skulu luttaka í felags orkestrinum.
Uppmøting:
Tað er umráandi, at næmingar møta til ásettu tíð. Lærarin hevur ikki skyldu at sita og bíða eftir næmingum, sum ikki møta til ásetta tíð.
Gevið boð í góðari tíð, um tað ikki ber til at møta.
Fyrireiking:
Um nakað úrslit skal spyrjast burturúr, er alneyðugt at møta væl fyrireikaður upp til frálæruna. Næmingar sum møta ófyrireikaðir, spilla bæði sína og lærarans tíð.
Atburður:
Høvuðsfyritreytin fyri einum og hvørjum samskifti er at hava virðing fyri hvørjum øðrum. Óhóskandi atburður kann gera tað ómøguligt at arbeiða saman.
Aðrar fyri-/treytir:
Klavernæmingar skulu hava góða atgongd til eitt klaver ella keyboard at venja upp á. Tað er í longdini ikki nóg mikið at hava eitt "mini keyboard" frá eini leikabúð ella líknandi.
Guitar-, bassguitar- og blokkfloytunæmingar mugu sjálvir hava ein guitara ella blokkfloytu at spæla upp á. Ein "guitari ella blokkfloyta" frá eini leikabúð ella líknandi er ikki nøktandi.
Messing- og træblástursnæmingar fáa í fyrstu atløgu ljóðføri til láns/leigu frá musikkskúlanum. Tá næmingarnir eru komnir á hægri støði, vanliga eftir 2 til 3 ár, verður tað oftast neyðugt, at teir útvega/keypa sær eitt betri ljóðføri. Hetta er tó ikki galdandi fyri tey stóru ljóðførini.
G.G.
Vit hava einki ímóti leikabúðunum, men hesir handlar selja til tíðir leikur teir nevna "ljóðføri". Hesar leikur hava sum oftast lítlan og ongan skyldskap við tey ljóðføri, tær hava lænt navnið frá.
Musikklærararnir eru serkønir á sínum øki, og kunnu vegleiða, tá tað snýr seg um keyp av ljóðføri.
Venjingarumstøður
Tað er neyðugt at hava góðar umstøður at venja heima.
Framtíðin
Eitt av framtíðar endamálum musikkskúlans er at verða við til at hjálpa og stimbra um mentunnarlívið á staðnum, og at fruktir musikkskúlans kunnu síggjast og verða enn meiri sjónligar í nærumhvørvinum.
Fyrispurningar
Fyrispurningar skulu vendast til:
Musikkskúlin í Vágum v/Eirikur Skála
Tel.: 21 35 37
This e-mail address is being protected from spambots. You need JavaScript enabled to view it


text:
Einar kappingarførar Føroyar
Tá tann vinnuligi, sosiali, mentanarligi og politiski veruleikin grundleggjandi er í ferð við at umskapast, liggur stóra samfelagsliga avbjóðingin í, hvussu tað skapast einar kappingarførar Føroyar.
Kappingarføri skal her skiljast í einum breiðum høpi, við fylgjandi avbjóðingum: Tær vinnuligu avbjóðingarnar, tí vit vita, at tá tradisjonellu vinnurnar krevja alt færri hendur, er tørvur á at skapa nýggjar vinnuvegir, har gransking spælir ein týðandi leiklut. Í øðrum lagi er fráflytingin av serliga ungum fólki og kvinnum, ein skeiv fólkasamanseting, og eitt ov lágt útbúgvingarstøði, stórar forðingar fyri at røkka einum burðardyggum samfelagi, vinnuliga, politiskt og sosialt. Í triðja lagi hava okkara institusjónir og teirra virki stóran týdning fyri effektivitet, identitet og sosialan tryggleiki. Í fjórða lagi setur hetta krøv til menning av okkara søgu, máli og mentan.
Vitan um hesi øki vil vera við til at gera føroyska samfelagið ført fyri at taka á seg avbjóðingina, sum globaliseringin setur, t.d. at menna vitanarvinnur, endurnýggja okkara institusjónir at gagnnýta varandi orkukeldur.
Okkara granskingarevni kunnu býtast upp í 3 evnisøkir, sum lýst verður niðanfyri.
Evnisøki 1: Tilfeingi, umhvørvi og nýskapan:
Føroyska samfelagið skal nógv ár framyvir liva av tilfeinginum úr havinum. Men umstøðurnar fyri, hvussu hetta tilfeingið verður troytt á skynsamasta hátt, broytast alsamt. Samstundis eru aðrar vinnur, sum fáa alsamt størri týdning fyri møguleikum okkara í framtíðini, herundir alivinnan, supplyvinnan og ferðavinnan. Eisini eru spírar lagdir til menning av nýggjum kreativum vinnum og upplivingarvinnum, eitt nú festivalar, náttúruupplivingar, design, leiklist og matur. Hendan gondin hevur eisini nýggjar avbjóðingar við sær, ikki minst í mun til skynsama røkt av náttúru og umhvørvi, og hvussu neyðuga nýskapanin innan hesi økini fær gróðrarbotn og samfelagsligt kjølfesti.
Innan hetta tema kunnu orðast fylgjandi granskingarevni:
- Burðardygg vinna
- veðurlag og orka
- matvørur
- ferðing, uppliving og kreativitetur
Evnisøki 2: Fólkaræði, umsiting og vælferð:
Grundarlagið undir einum burðardyggum og kappingarførum samfelagi er eitt vælvirkandi demokrati og hvussu vit umsita hetta og tess almennu ognir og tænastur. Eisini hesi viðurskifti eru undir grundleggjandi broyting. Innanlandis eru stór krøv til vælferðar og almennar tænastur annars (skúli, heilsa, trygd), bæði tá tað kemur til útboð eins og til rationella stýring av hesum. Ein nýggj geopolitisk støða er við at taka skap, sum gevur nýggjar møguleikar, ikki minst í arktiska samstarvinum, men setir eisini stór krøv til okkara førleikar at umsita hesar broytingar við trygd, tryggleika og burðardygd, á landi, í luftini og í og á havinum.
Innan hetta tema kunnu orðast fylgjandi granskingarevni.
- Almennur búskapur
- Almenn tænasta og vælferð
- Altjóða samstarv og trygd
- Politikkur, politisk skipan
- Politisk mentan
Evnisøki 3: Identitetur, mobilitetur og samskifti:
Føroyar broytast almikið í síni bústaðarligu, sosialu og mentanarligu samanseting. Alsamt øktur mobilitetur (flyting), nýggir formar fyri samskifti og samskiftistøkni, nýggj familju, livi- og bústaðarmynstur, eru bara nøkur dømi um, at okkara sosiala og mentanarliga burðardygd broytist og tekur nýtt skap. Harvið skapast nýggir formar fyri identiteti (t.e. “hvørji eru vit”), og nýggir mátar fyri samfelagsins sosialu, mentanarligu og geografisku integrasjón (hvussu samfelagið er ein heild), ið aftur hava alstóran týdning fyri okkara vinnuligu og fólkaræðisligu menning. Baksíðan av hesi gongd er, at eisini nýggir formar fyri marginalisering og ekslusjón fylgja við. Hetta setir eisini stór krøv til okkara sosialitet, t.e. okkara evni at skilja egnu kommunikasjón, sosialu interaksjón og tankaskipanir (td. vísindi, religión og mentan), herundir teirra politiska og økonomiska týdning.
Innan hetta tema kunnu tí orðast fylgjandi granskingarevni.
- Livikor, livimátar og fátækradømi
- samskifti, samskiftismiðlar og nýggj læring
- flyting, arbeiðsmarknaður og nýggj samvera


text:
ÍF
Ítróttarfelag Fuglafjarðar varð stovnað 25. mars 1946. ÍF varð tað fyrsta felagið úr Eysturoynni, sum vann føroyameistaraheitið í fótbólti; tað var í 1979.
Í 2010 gjørdist ÍF nummar 2 í steypakappingini og nummar 4 í Effodeildini, (sum tá nevndist Vodafonedeildin), og vann sær harvið atgongd út í Evropa at spæla, fyri fyrstu ferð.
Nevndin:
Leif André Eliassen, formaður
Durita Toftegaard, varaformaður
Katrin á Lakjuni, skrivari
Tórmóður Traðará, peningarøkil
Edva Jacobsen, tiltakslimur
Birgar Larsen, eykalimur


text:
Nú fyrsti oktobur kom, byrjaði eg brádliga at síggja ljósareyðu sloyfuna runt um kring, og eg fór at hugsa..
Men áðrenn tað, hevði tað ikki skoytt mær ein tanka, at hugsa um at oktobur hoyrir saman við dystinum ímóti bróstkrabba. Ja, onkursvegna kendi eg meg illa, tí eg eri væl greið yvir, at hetta er ein sjúka, ið rakar alt ov nógvar kvinnur. Hóast hon oftast rakar kvinnur, sum eru yvir 60 ár, so eru tað eisini nógvar yvir 30 ár, sum verða raktar. Tað vil siga, at eg eri um at verða ein partur av tí bólkinum. Og ja, um eg var ein av teimum ið var blivin rakt, ella verði ein, so fer oktobur mánaði at skríggja bróstkrabbi!! Soleiðis er tað bara.. ikki fyrr enn vit sjálvi, ella onkur av okkum verður raktur, lata vit eyguni upp fyri hesum.
Bróstkrabbi er tann kreftsjúkan, ið kvinnur í Danmark verða mest raktar av.
Men eg verði ikki rakt av hesari sjúku ha? Neinei, tað er sum tær allar siga, man heldur jú at tað er grannin, sum verður raktur av hesum. Ein skeivur tanki og ein tanki, ið eisini heldur okkum aftur frá at vit lata okkum kanna. Eg eri til dømis ongantíð blivin kannað, og nú eg hugsi meg um, havi eg heldur ongantíð sjálv roynt at merkt eftir, um har var nakað, ið ikki átti at verða.
Skrekkurin er sjálvandi tað ringasta.. at gerast sjúk og ikki gerast frísk. Men eg trúgvi eisini at fleiri hugsa, at tað hevði verið torført at fingið tikið bróstini og/ella mist hárið. Hetta er ein so týðandi partur av kvinnukroppinum, ikki bara í kropsligum høpi, men eisini miðilin til at geva børnunum føði. Fyri nógvar kvinnur, hava bróstini stóran týdning fyri at tær kenna seg kvinnuligar. Men mín meinging er tann, at vit kvinnur eru so nógv meira enn okkara útsjónd. Sum eg gerist eldri, finni eg meira og meira út av, at tað er ikki tað uttara lagið sum telur. Nei, so langt í frá. Vit kunnu avrika júst tað sama, óansæð hvussu vit síggja út. Um tað er nakar, so eru tað bara vit sjálvar, ið forða okkum. So við ella uttan bróst… Tey rundan um teg elska teg júst sum tey gjørdu áðrenn, og kanska enn meira. Og eg ímyndi mær, at koma út aftur í hinum endanum, aftaná eina tíllíka uppliving, einans ger teg sterkari. Er tað ikki fantastiskt?
Tað er ótrúliga gevandi at lesa søgurnar, har kvinnur við bróstkrabba greiða frá. Áhh den styrki. Tað kann man ikki annað enn síggja upp til.. Og so grenji eg, tá eg skal møta kl.08 fríggjamorgun. Illa er trupulleikarnir býttir ímillum okkum ha? Tað er gott at tað verður varpað ljós á hesar søgurnar, og hetta er veruliga við til at seta okkara luksus lív í sjónarhorn. Krabbameinsfelagið í Føroyum hevur HESA facebook síðuna, har millum annað hesar sterku søgurnar verða lagdar út.
Til alla lukka eru viðgerðar umstøðurnar blivnar betur, og í Danmark eru tað faktiskt 97% sum yvirliva bróstkrabba eftir eitt ár og 86% sum yvirliva eftir 5 ár. Hetta eru miðaltølini frá 2010-2014. Men hóast hetta sær út til at verða lutfallsliga góður statistikkur, so eru tað í miðal 1158 kvinnur, sum tapa dystin ímóti bróstkrabba árliga. Hetta er eitt forferdiligt tal.. 1158 kvinnur, sum eru mammur, systrar, døtrar, ommur osf.
Men kunnu vit verja okkum ímóti at blíva raktar? Ja, í ein vissan mun. Tað vísur seg nemliga at vit hava stórri líkindi at verða raktar av bróstkrabba um vit liva í vesturheiminum í mun til dømis Asia. Hetta hevur nakað við okkara lívsstíl at gera. Um tú vilt hoyra meira um hetta, so kanst tú trýsta HER og/ella á føroysku krabbamein síðuni HER.
Tað eru nógvir ymiskar mátar at stuðla krabbameinsfelagnum, og her er ein av teimum. Einfalt List hevur gjørt hesar plakaturnar, og ein partur av peninginum fer beinleiðis til Krabbameinsfelagið. Serliga dámar mær tí til vinstru. Hon lýsir at tað eru 1 út av hvørjum 10 kvinnum, sum verða raktar av bróstkrabba. Hetta kann verða ein góð ámmining at hava á vegginum, bæði til at blíva kannað, men eisini til at økja um takksemið fyri eitt frískt likam. Um tú ynskir at ogna tær eina, kanst tú keypa hana HER.
Hetta var bara ein lítil heilsan til allar tær sterku kvinnurnar, sum berjast ímóti bróstkrabba, og øðrum sjúkum. Minnist til, at tykkara styrki gevur íblástur og stimbran til so nógv onnur rundan um tykkum.
M&K


text:
Effo veitir brennievni til øll sløg av bilum og prutlum. Okkara blýfría oktan 95 brennievni inniheldur tilsetningsevni, sum fer betur við motorinum og umhvørvinum. Bilurin fær við hesum eina bleytari motorgongd, umframt at koyringin gerst meira orkusparandi.
Fyll á tá tað passar tær
Um tú hevur skund ella eftir kl. 23.00 ber til at gjalda við gjaldskorti beinleiðis við pumpuna, tá ið tú tú fyllir olju á hjá okkum. Vit hava nevnliga sett upp sjálvtøkur við flest øll sølustøð hjá okkum. Tú ert sjálvandi altíð vælkomin innar í handilin.
Les meira um Fast her


text:
Bókfinka (lat. Fringilla coelebs; da. Bogfink) er heldur størri enn grátítlingur. Hon er vøkur á liti. Steggin er blágráur oman á høvdi og hálsi, brúnur á vanganum, kápan er flekkut av reyðbrúnum og gulbrúnum, bringa og búkur eru ljósareyð. Bæði kynini eru vakurt grøn á drunninum, hava dimmar veingir við tveimum bleikum rondum og ljósum teinum langvegin. Annars er bøgan morlitt. Bókfinkan eigur um mest alt Europa. Tað er kvikur og kimiligur fuglur, men klandringarsamur, so ofta rúka tveir saman av illum.
Í Føroyum eigur hon ikki, men heyst og vár sæst hon ofta.
Úr: Mikkjal á Ryggi: Fuglabókin, Dýralæra II. 1951.


text:
0 kr. til umsiting
NordikPensjón er landsins bíligasta pensjón. Og við Nordik360+ ella Nordik360Premium fara 0 krónur til umsiting.
Við NordikPensjón fært tú meira burturúr
Hevur tú pensjón frá øðrum veitarum, rindar tú helst bæði umsitingargjøld og handilskostnaðir. Soleiðis er ikki við NordikPensjón.
Tað er lætt at gerast Nordik360+ ella Nordik360Premium-kundi. Og ert tú Nordik360-kundi frammanundan, er NordikPensjón kanska tað einasta, tú manglar fyri at koma eitt stig longur upp í fyrimunaskipanini og fáa ágóðan av enn fleiri ókeypis tænastum og fyrimunum.


text:
Orð og lag: Holgar Jacobsen
Nú á tíðarhvarvið nýggja
alt er farið upp á gos
tað á fólki kennist sum eitt dreymatos
tú má fylgja við í streymi
um tú ætlar tær á veg
tað ein fyritreyt er til at virka her
Hygg har renna fólk í meldri
tey vilja bara fram
tíðarneyðin loyvir ei at slakka av
men hvat vilja tey her náa
er so ringt at spáa um
tí tey fanga mammonsgudi eru av
Niðurlag: Men er nú lívið bara svart og hvítt
hvar er tá eydnan fyri teg
er heinsins glitur,vektskál her í verð
lívið hevur tú tó bert ta einu ferð
Brátt kann hjólið mala seinni
lívsins neisti kólna út
tímaglas títt hevur kanska dimman lit
klárar ei at fylgja streymi
søkkur í ta djúpu grøv
mammonsgudur neyvan fjálgar tíni ferð